Landwye busstaking aangekondigArgieffoto: https://pixabay.com Duisende buspassasiers is gemaan om alternatiewe reëlings vir die komende Paasnaweek te tref aangesien talle busbestuurders vanaf Woensdag landwyd gaan staak. Vyf vakbonde het as lede van die Suid-Afrikaanse padpassasiersbedingingsraad (SARPBAC) ŉ kennisgewing van 60 uur gegee om met ŉ landwye staking te begin. Die vakbonde SATAWU, NUMSA, TOWU, TAWUSA en TASWU onderhandel sedert Januarie met werkgewers. ŉ Dooiepunt is egter bereik waarna ŉ bemiddelingsproses by die Kommissie vir Versoening, Bemiddeling en Arbitrasie (KVBA) gevolg het. Daar kon egter steeds nie ŉ ooreenkoms bereik word nie en die vakbonde het hul voorneme om ŉ staking te hou bekend gemaak. Die vakbonde dring onder meer aan op ’n verhoging van minstens 12%, terwyl werkgewers 7,5% aanbied. Daar is ook eise rakende nagwerkure, slaaptye en die betaling van langafstand-bestuurders. Volgens die vakbonde verdien busbestuurders gemiddeld R5 000 per maand. “Die werkgewers het op arrogante wyse ons eise vir ŉ menswaardige loon en beter werkstoestande geweier. Die werkgewer gee nie om oor die welstand van hul werkers of die pendelaars nie en is bereid om, weens hul onversadigbare gierigheid, die industrie in ŉ krisis te dompel enkele dae voor die Paasnaweek,” het Phakamile Hlubi, waarnemende woordvoerder van NUMSA, gesê. Hlubi het die werkgewers met “slawe-eienaars” vergelyk en gesê werkers word gedwing om tot 16 uur lange skofte te werk en kry nie genoeg tyd af om te ontspan of tyd met hul families deur te bring nie. “Werkers moet genoegsame rus kry sodat hulle kan herstel en tyd met hul families deurbring. Werkers is ook mense. [Om sulke lang ure te moet werk] is nie net ŉ misbruik van werkers nie, maar stel ook pendelaars en die groter publiek in gevaar.” Die staking sal ŉ wye verskeidenheid busdienste affekteer, onder meer Putco, Buscor, Golden Arrow, Megabus, Gauteng Coaches, ReaVaya, Greyhound en Great North Transport.